Brevet fra ministeren undrer samtidig Eva Flyvholm, der er forsvarsordfører for Enhedslisten. Hun stillede nemlig allerede tilbage i maj sidste år spørgsmål til ministeren om eventuelle opkøb af huse i området.

- Allerede dengang var flere borgere bekymret for projektet, og vi kan se, at i Norge larmer F35 absurd meget og generer naboerne, så det var man nødt til at regne ind i prisen. Men det mente forsvarsministeren overhovedet ikke, siger hun.

Læs også : Forsvarsministeren skal forklare dyre F35-kampfly

Norge sætter milliard af til opkøb

Eva Flyvholms spørgsmål fra dengang gik på, at det norske forsvar i forbindelse med indførslen af F35 er blevet nødt til at bruge "omkring en milliard norske kroner (svarende til 810 millioner danske kroner) på opkøb af 175 boliger, der ligger for tæt på Ørland flyvestation, samt støjisolering af 800 andre boliger, fordi F35 støjer væsentligt mere end F16", står der i spørgsmålet fra maj 2016.

Men bekymringen blev affejet af den daværende forsvarsminister Peter Christensen (V), fordi, "de foreløbige støjanalyser for F35 ikke har udvist et behov for at gennemføre særlige støjsikringstiltag som ekspropriation eller støjsikring af boliger i relation til støj udenfor Flyvestation Skrydstrup", skrev ministeriet dengang.

- Nu har Forsvarsministeriet så opdaget, at det pludselig er nødvendigt at kompensere nogle af de her naboer. Jeg synes, det er virkelig usselt, at det er penge, man ikke vil tale om, inden beslutningen om købet blev truffet, men efterfølgende så kan man pludselig godt se, at der er et problem, siger Eva Flyvholm.

- Minister har sminket aftale

Byggeudgifterne til at tage Flyvestation Skrydstrup i brug som base for de i alt 27 nye kampfly er løbende vokset.